ໃນວັນທີ 12 ມັງກອນ 2018 ທີ່ຜ່ານມານີ້ ຢູ່ທີ່ຫ້ອງປະຊຸມຂອງ ວິທະຍາໄລກະສິກຳ ແລະ ປ່າໄມ້ ພາກເໜືອ ໄດ້ໃຫ້ການຕ້ອນຮັບ ການມາແລກປ່ຽນບົດຮຽນວຽກງານຊາວໜຸ່ມ ຈາກ ວິທະຍາໄລຄູດົງຄຳຊ້າງ (ນະຄອນຫຼວງວຽງຈັນ). ເຊິ່ງເປັນປະທານໂດຍ ສະຫາຍ ປອ. ອຸໄທ ສຸກຂີ ຮອງອຳນວຍການວິທະຍາໄລວິທະຍາໄລກະສິກຳ ແລະ ປ່າໄມ້ ພາກເໜືອ ແລະ ສະຫາຍ ອຈ ນາງ ວິລາ ແສງສະຫວ່າງ ຜູ້ອຳນວຍການ ວິທະຍາໄລຄູ ດົງຄຳຊ້າງ. ເຊິ່ງມີແຂກເຂົ້າຮ່ວມ 25 ສະຫາຍ, ຍິງ 12 ສະຫາຍ. ໃນນັ້ນ ມາຈາກ ວິທິຍາໄລຄູ ດົງຄຳຊ້າງ 19 ສະຫາຍ, ຍິງ 9 ສະຫາຍ. ຈຸດປະສົງ ເພື່ອແລກປ່ຽນບົດຮຽນວຽກງານຊາວໜຸ່ມ ແລະ ການຈັດກິດຈະກຳກິລາບານເຕະ. ໃນພິທີ ສະຫາຍ ປອ. ອຸໄທ ສຸກຂີ ຮອງອຳນວຍການວິທະຍາໄລກະສິກຳ ແລະ ປ່າໄມ້ ພາກເໜືອ ກ່າວຄຳຕ້ອນຮັບ ຄະນະຊາວໜຸ່ມວິທິຍາໄລຄູ ດົງຄຳຊ້າງ, ຫຼັງຈາກນັ້ນ ທາງຄະນະຊາວໜຸ່ມທັງ 2 ວິທະຍາໄລ ກໍພັດປ່ຽນກັນຂຶ້ນນຳສະເໜີການເຄື່ນໄຫວ ແລະ ການຈັດຕັ້ງປະຕິບັດກິດຈະກຳຂອງຕົນທີ່ໄດ້ປະຕິບັດມາ ແລະ ໄດ້ປຶກສາຫາລືກ່ຽວກັບການຈັດກິດຈະກຳຕ່າງໆຂອງສະມາຊິກຊາວໜຸ່ມ. ພາຍຫຼັງ ສຳເລັດກອງປະຊຸມແລ້ວ ທາງວິທະຍາໄລຄູ ດົງຄຳຊ້າງ ໄດ້ມອບຊຸດກິລາ ຈຳນວນ 15 ຊຸດໃຫ້ແກ່ ວກປໜ ແລະ ສະມາຊິກຊາວໜຸ່ມທັງ 2 ສະຖາບັນ ກໍໄດ້ແຂ່ງຂັນກິລາບານເຕະ ເພື່ຶອສ້າງສາຍສຳພັນ ແລະ ຄວາມສະມັກຄີ ມິດໄມຕຣີອັນດີງາມ ລະຫວ່າງ ວິທະຍາໄລກະສິກຳ ແລະ ປ່າໄມ້ ພາກເໜືອ ກັບ ວິທະຍາໄລຄູ ດົງຄຳຊ້າງ ອີກດ້ວຍ.
ຂຽນຂ່າວໂດຍ: ສີສະຫວາດ